ประกาศคณะกรรมการการมาตรฐานแห่งชาติประกาศคณะกรรมการการมาตรฐานแห่งชาติเรื่องหลักเกณฑ์ วิธีการและเงื่อนไขการรายงานผลการดำเนินการของหน่วยงานที่รับผิดชอบ เพื่อให้การดำเนินการของหน่วยงานที่รับผิดชอบเป็นไปตามที่ได้รับมอบหมายจากคณะกรรมการการมาตรฐานแห่งชาติและดำเนินการไปในทิศทางเดียวกันและเป็นไปอย่างมีประสิทธิภาพสอดคล้องกับมาตรฐานสากลและต้องรายงานผลการดำเนินการของหน่วยงานที่รับผิดชอบต่อคณะกรรมการอาศัยอำนาจตามความในมาตรา ๑๓ (๔) และมาตรา ๓๐แห่งพระราชบัญญัติการมาตรฐานแห่งชาติ พ.ศ. ๒๕๕๑คณะกรรมการการมาตรฐานแห่งชาติจึงประกาศหลักเกณฑ์ วิธีการและเงื่อนไขการดำเนินการและการรายงานผลของหน่วยงานที่รับผิดชอบไว้ดังนี้๑. ให้หน่วยงานที่รับผิดชอบจัดระบบคุณภาพตามข้อกำหนดในมอก. ๑๗๐๑๑ การตรวจสอบและรับรอง -ข้อกำหนดทั่วไปสำหรับหน่วยรับรองระบบงานในการรับรองหน่วยตรวจสอบรับรองโดยอย่างน้อยต้องครอบคลุมเรื่องดังต่อไปนี้๑.๑ การจัดองค์กร(๑)องค์ประกอบของคณะกรรมการที่กำหนดนโยบายที่เกี่ยวข้องกับการรับรองผู้ประกอบการตรวจสอบและรับรองของหน่วยงานที่รับผิดชอบต้องประกอบด้วยผู้มีส่วนได้ส่วนเสียกับกิจกรรมการรับรองผู้ประกอบการตรวจสอบและรับรองและมีความสมดุล(๒) กรณีที่มีการดำเนินการกิจกรรมอื่น ๆต้องไม่มีผลกระทบต่อความเป็นกลางในการรับรองผู้ประกอบการตรวจสอบและรับรอง(๓)การรักษาความลับของข้อมูลที่เกี่ยวข้องกับการรับรองผู้ประกอบการตรวจสอบและรับรอง(๔) ความรับผิดชอบต่อความเสียหายที่เกิดจากการรับรอง (Liability)๑.๒ การจัดระบบบริหารงานคุณภาพ(๑) การดำเนินการตามคู่มือคุณภาพ และขั้นตอนการปฏิบัติงานโดยมีผู้แทนฝ่ายบริหารทำหน้าที่กำกับดูแลให้มีการนำระบบบริหารงานคุณภาพไปปฏิบัติให้เกิดประสิทธิผล(๒) การควบคุมเอกสาร และบันทึก(๓) การแก้ไข และป้องกันข้อบกพร่อง(๔) การตรวจติดตามคุณภาพภายใน และการทบทวนของฝ่ายบริหาร(๕) การจัดการข้อร้องเรียนและการอุทธรณ์๑.๓ การจัดการด้านบุคลากร(๑) ความเพียงพอของบุคลากรที่มีความสามารถในการรับรอง(๒) การคัดเลือก ฝึกอบรมและประเมินผลบุคลากรในทุกกิจกรรมที่เกี่ยวข้องกับการรับรองผู้ประกอบการตรวจสอบและรับรอง(๓) การประเมินผลความสามารถของบุคลากรอย่างสม่ำเสมอ(๔) การบันทึกประวัติบุคลากร๑.๔ การจัดการกระบวนการรับรอง(๑)การกำหนดหลักเกณฑ์และเงื่อนไขในการรับรองผู้ประกอบการตรวจสอบและรับรองและการเผยแพร่(๒) การมอบหมายให้หน่วยงานอื่นดำเนินการแทน (ถ้ามี)(๓) การรับ และทบทวนคำขอการรับรอง(๔) การเตรียมการตรวจประเมิน การประเมินเอกสาร การตรวจประเมิน การจำแนกสิ่งที่พบและการจัดทำรายงานการตรวจประเมิน(๕) การตัดสินให้การรับรอง(๖) การตรวจประเมินเพื่อติดตามผลและต่ออายุการรับรอง(๗) การลด/ขยายขอบข่าย การพักใช้ การเพิกถอน การรับรอง(๘) การบันทึกที่เกี่ยวข้องกับผู้ประกอบการตรวจสอบและรับรอง(๙) ผลการเข้าร่วมการทดสอบความชำนาญและการเปรียบเทียบการทดสอบของห้องปฏิบัติการ๑.๕ การจัดการอื่น ๆ(๑)การกำหนดให้ผู้ประกอบการตรวจสอบและรับรองที่ได้รับการรับรองต้องปฏิบัติตามเงื่อนไขการรับรอง(๒) การควบคุมการอ้างอิงผลการรับรองและการใช้เครื่องหมายการรับรองของหน่วยงานที่รับผิดชอบ(๓) การเผยแพร่ข้อมูลการรับรองผู้ประกอบการตรวจสอบและรับรอง๒. ให้หน่วยงานที่รับผิดชอบส่งรายงานผลการดำเนินการประจำปีที่เกี่ยวกับการรับรองผู้ประกอบการตรวจสอบและรับรองให้สำนักงานมาตรฐานผลิตภัณฑ์อุตสาหกรรมซึ่งทำหน้าที่เป็นสำนักงานเลขานุการของคณะกรรมการ(ตามมาตรา ๑๗) ภายในเดือนธันวาคมของทุกปีเพื่อรายงานต่อคณะกรรมการการมาตรฐานแห่งชาติ๓. ให้สำนักงานจัดให้มีการทวนสอบผลการดำเนินการของหน่วยงานซึ่งรับผิดชอบในการดำเนินกิจกรรมเดียวกันโดยคณะทวนสอบอย่างน้อยทุก๒ ปี และมีแนวทางการทวนสอบตาม มอก. ๑๗๐๔๐ การตรวจสอบและรับรอง -ข้อกำหนดทั่วไปว่าด้วยการประเมินเพื่อการยอมรับร่วมของหน่วยตรวจสอบและรับรองและหน่วยรับรองระบบงานซึ่งอย่างน้อยต้องครอบคลุมเรื่องดังต่อไปนี้๓.๑ ทบทวนเอกสารระบบคุณภาพ๓.๒ ทวนสอบ ณ สถานที่ของหน่วยงานรับผิดชอบ๓.๓ กรณีที่พบสิ่งที่ไม่สอดคล้องกับข้อกำหนดใน มอก. ๑๗๐๑๑ให้หน่วยงานที่รับผิดชอบปรับปรุงแก้ไขภายในระยะเวลาที่คณะทวนสอบกำหนด๓.๔ จัดทำรายงานสรุปผลการทวนสอบแล้วให้สำนักงานรายงานผลการทวนสอบต่อคณะกรรมการทั้งนี้ ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป[๑]ประกาศณ วันที่ ๒๙ กรกฎาคม พ.ศ. ๒๕๕๔ไตรรงค์สุวรรณคีรีรองนายกรัฐมนตรีประธานกรรมการการมาตรฐานแห่งชาติปริยานุช/ผู้จัดทำ๑๐ ตุลาคม ๒๕๕๔ปณตภร/ผู้ตรวจ๒๐ ตุลาคม ๒๕๕๔[๑] ราชกิจจานุเบกษาเล่ม ๑๒๘/ตอนพิเศษ ๑๑๑ ง/หน้า ๓๐/๒๖ กันยายน ๒๕๕๔